

**РЕПУБЛИКА СРБИЈА**

**ОПШТИНА ОСЕЧИНА**

**ГОДИШЊИ ИЗВЕШТАЈ О РАДУ**

**ЗА 2019. ГОДИНУ**

**ОДЕЉЕЊЕ ЗА ИНСПЕКЦИЈСКЕ ПОСЛОВЕ**

**- КОМУНАЛНА ИНСПЕКЦИЈА-**

**Фебруар, 2020. године**

Комунална инспекција у свом раду примењује Закон о комуналним делатностима („Службени гласник РС“, број 88/2011, 104/2016 и 95/2018), Закон о инспекцијском надзору („Службени гласник РС“, број 36/2015, 44/2018-др.закон и 95/2018), Закон о трговини („Службени гласник РС“ број 53/2010, 10/2013 и 44/2018-др.закон) и одлуке Скупштине општине Осечина донете на основу закона којима се ближе уређује обављање комуналних делатности, пружање комуналних услуга и прописују услови за њихово обављање.

Одлуке Скупштине општине Осечина које ова инспекција примењује у свом раду су:

1. Одлука о комуналним делатностима („Службени гласник општине Осечина“, број 9/15);
2. Одлука о радном времену (“Општински сл.гласник”, број 1/2009);

3. Одлука о локалним комуналним таксама („Службени гласник општине Осечина“, број 10/2016);

4. Одлука о држању домаћих животиња на територији општине Осечина („Општински сл. гласник“, број 13/2017 и 8/2019);

5. Одлука о сахрањивању и гробљима (“Општински сл.гласник”, број 8/2019);

6. Одлука о кућном реду;

7. Одлука о зоохигијени („Општински сл. гласник“, број 13/2017 и 8/2019)

8. Одлука о јавним паркиралиштима („Општински сл. гласник“, број 3/2017, 8/2017 и 9/19)

9. Oдлукa о управљању пијацама („Општински сл. гласник“, број 9/2019)

 Права и дужности комуналног инспектора прописана су чланом 34. Закона о комуналним делатностима, тако да комунални инспектор има право и дужност да у вршењу инспекцијског надзора:

1) Прегледа опште и појединачне акте, евиденције и другу документацију вршилаца комуналне делатности и других правних и физичких лица;

2) Саслуша и узима изјаве од одговорних лица код вршилаца комуналне делатности и других правних и физичких лица;

3) Прегледа објекте, постројења и уређаје за обављање комуналне делатности и пословне
просторије ради прикупљања неопходних података;

4) Наложи решење да се комунална делатност обавља на начин утврђен законом и
прописима донетим на основу закона;

5) Наложи решењем извршење утврђених обавеза и предузимање мера за отклањање
недостатака у обављању комуналне делатности;

6) Прегледа објекте, постројења и уређаје који служе коришћењу комуналних услуга,
укључујући и оне које представљају унутрашње инсталације и припадају кориснику комуналне услуге;

7) Наложи решењем отклањање недостатака на унутрашњим инсталацијама и да приступи тим инсталацијама приликом извршења решења којим је наложено отклањање недостатака или искључење корисника са комуналног система;

8) Наложи решењем уклањање ствари и других предмета са површина јавне намене ако су они ту остављени противно прописима;

9) Забрани решењем одлагање отпада на местима која нису одређена за ту намену;
10) Забрани решењем уништење зелених површина, ограда и других комуналних објеката;
11) Подноси захтеве за покретање прекршајног поступка;

12) Предузима и друге мере прописане Законом и подзаконским прописима.

У току 2019. године комунална инспекција издала је 143 решења везаних за уређење јавних површина и приватних поседа у градској грађевинској зони, услови држања домаћих животиња, одвођење отпадних вода, чишћење отворених дренажних канала и река.

Комунална инспекција је деловала превентивно у области радног времена угоститељских објеката. Комунална инспекција је у области трговине ван продајног објекта и откупа воћа и поврћа извршила 86 инспекцијских надзора.

Применом закона и одлука Скупштине општине Осечина, комунална инспекција је у току овог извештајног периода обављала свакодневне контроле ЈКП „Осечина“, као вршиоца комуналних услуга, по питању:

* снабдевања водом за пиће ;
* изношења комуналног отпада и кућног смећа из варошице и околних села;
* одржавањa улица, зелених површина и других површина јавне намене у општини;
* одржавања објеката атмосферских и отпадних вода;
* одржавања и управљања пијацама;

 Контролама је утврђено да је водоснабдевање у 2019. години било
уредно, осим кратких прекида због кварова на водоводној мрежи. Кварови су отклањани у најкраћем времену од стране ЈКП Осечина.

Изражени су проблеми на објектима канализационе мреже, тј.изливања отпадних вода на јавне површине, нарочито у делу раскрснице Цара Лазара и Карађорђеве улице као и шахте поред стамбених зграда у Карађорђевој улици.

Изношење комуналног отпада и смећа Комунално предузеће врши према Програму и у складу са Одлуком о комуналним делатностима, најмање два пута недељно из варошице, а из неких делова и свакодневно, док у приградским насељима ове послове врши једном недељно.

Одржавање површина јавне намене, зелених површина, као и прање улица, врши Комунално предузеће према Програму а извршење ових послова контролише комунална инспекција.
 Спровођене су заједничке акције са републичком тржишном инспекцијом контроле продаје робе ван пословног објекта.

Послове комуналне инспекције врше два инспектора од који један обавља и поверене послове тржишне инспекције, а други и послове саобраћајне инспекције. Инпекција у раду користи један ауто, GPS уређај, ласерски даљиномер, пантљику, фотоапарат, техничку канцеларијску опрему.

Поштовање рокова у поступању је углавном у року, проблем је повремена доступност возила и услови на терену због конфигурације.

У претходној години није било приговора и притужби на рад инспектора, сем константних дописа Жарка Јевтића о непоступању инспекције које су неосноване.

Издато је 6 прекршајних налога, и поднето 7 захтева за покретање прекршајног поступка против физичких лица три и 4 против предузетника.

Инспекција је учествовала на стручним усавршавањима, семинарима, обукама. Инспекција активно учествује у припреми и доношењу општинских одлука. Такоже, инспектори обављају и друге послове по налогу начелника општинске управе и председника општине као што је: писање и спремање конкурсне документације за учествовање на пројектима, организација општинских манифестација, протокол и остало.

|  |
| --- |
| **УКУПАН БРОЈ ЗА 2019. год.** |
| Редован надзор | 229 |
| Ванредни надзор | 21 |
| Контролни надзори | 2 |
| Допунски надзор | / |
| Притужбе на рад инспектора | / |
| Поднете пријаве другом надлежном органу за учињено кривично дело или привредни преступ | / |
| Захтев за покретање прекршајног поступка | 7 |
| Издати прекршајни налози | 6 |
| Нерегистровани субјекти | 7 |
| ОСТАЛО | У 2019. години ова инспекција је вршила надзор у заједничким акцијама са Рапубличком тржишном инспецијом. У току 2020. ове заједничке акције ће се наставити. |

КОМУНАЛНО-ТРЖИШНИ ИНСПЕКТОР

Величко Марковић дипл.инж.

КОМУНАЛНИ ИНСПЕКТОР

Сузана Глигорић дипл.инж.